text: Politiet advarer mod rumænske tiggere
  22 februar 2016 kl. 12.18
  En gruppe tiggere, der udgiver sig for at være døve, er lige nu på spil i Horsens-området. To er foreløbig blevet anholdt.
  Sydøstjyllands Politi har mandag formiddag fået flere henvendelser fra borgere, der er blevet kontaktet af rumænske tiggere.
  Ifølge politiet så ringer tiggerne typisk på døren, viser et skilt hvor der står de er døve og beder om penge.
  -Vi har oplevet det tidligere, men lige nu er der åbenbart en hel gruppe tiggere på spil. Vi har fået anmeldelser fra både Horsens, Hedensted og Juelsminde, fortæller vagtchef Svend Pedersen fra Sydøstjyllands Politi til TV SYD.
  Politiet fik mandag formiddag fat på to af tiggerne, men der er flere på spil og de er ikke døve, fortæller politiet.
  Hvis nogen oplever, at få besøg så sig nej tak til tiggerne og luk døren, lyder opfordringen fra politiet.
  ADVARSEL mod rumænske tiggere som udgiver sig for at være døve og henvender sig i private hjem.#politidk
  
  